Rocket Mortgage FieldHouse

Rocket Mortgage FieldHouse – įvairios paskirties arena Klivlande, Ohajo valstijoje, JAV. Šioje arenoje žaidžia Nacionalinės krepšinio asociacijos (NBA) klubas Klivlando „Cavaliers“ ir Amerikos ledo ritulio lygos (AHL) komanda Klivlando „Monsters“.

Istorija 
Arena pradėta statyti 1992 m. balandžio 27 d. Ji duris atvėrė 1994 m. spalį kaip „Gateway Sports and Entertainment Complex“ pramogų komplekso dalis kartu su gretimu „Progressive Field“ stadionu, atidarytu tų pačių metų balandį. Pastatas pakeitė „Richfield Coliseum“ areną ir tapo pagrindine regiono pramogų vieta bei „Cavaliers“ klubo namais.

Nuo atidarymo 1994 m. spalio mėn. iki 2005 m. rugpjūčio mėn. ji buvo žinoma kaip „Gund Arena“, pavadinta buvusio „Cavaliers“ savininko Gordon Gund vardu, nes jis sumokėjo už pavadinimo teises.

2005 m. kovo mėn. įsigijęs didžiąją dalį „Cavaliers“ akcijų, Dan Gilbert nusipirko pavadinimo teises ir pervadino pastatą į „Quicken Loans Arena“ savo bendrovės „Quicken Loans“ vardu.

Ji pervadinta 2019 m. balandį, kai „Quicken Loans“ pakeitė prekės ženklą į „Rocket Mortgage“. Arena taip pat buvo atnaujinta ir išplėsta.

Išnašos 

NBA arenos
Klivlando Cavaliers
JAV sporto arenos